b'\n_START_ARTICLE_\n\xc5\xa0irokotrupni zrakoplov\n_START_PARAGRAPH_\n\xc5\xa0irokotrupni zrakoplov je veliki linijski putni\xc4\x8dki avion s dva putni\xc4\x8dka prolaza izme\xc4\x91u sjedala putni\xc4\x8dke kabine. Tipi\xc4\x8dan promjer trupa takvog aviona je od 5 do preko 6 metara. U tipi\xc4\x8dnom rasporedu ekonomske klase nalaze se od 7 do 10 sjedala u jednom redu, dopu\xc5\xa1taju\xc4\x87i ukupni kapacitet od 200 do 600 putnika. U najve\xc4\x87e \xc5\xa1irokotrupne zrakoplove \xc4\x8diji promjer trupa prelazi 6 m u jednom se redu mogu ugraditi do 11 sjedala u konfiguraciji visoke gusto\xc4\x87e. Ovi zrakoplovi se tako\xc4\x91er koriste i za prijevoz komercijalnog tereta._NEWLINE_Za usporedbu, uskotrupni linijski putni\xc4\x8dki avioni imaju promjer trupa od 3 do 4 metra, s jednom prolazom izme\xc4\x91u dva do 6 sjedala u jednom redu._NEWLINE_\xc5\xa0irokotrupni avioni su izvorno dizajnirani za kombinaciju u\xc4\x8dinkovitosti i udobnosti putnika, me\xc4\x91utim ubrzo je kod aviotvrtki prevladao ekonomski faktor, te je radi pove\xc4\x87anja prihoda smanjen dodatni putni\xc4\x8dki prostor. Ovisno o konfiguraciji zrakoplova, veli\xc4\x8dina i razmak izme\xc4\x91u sjedala varira. Na primjer, zrakoplovi predvi\xc4\x91eni za kra\xc4\x87e letove imaju \xc4\x8desto gusti raspored sjedala nego dugolinijski zrakoplovi.\n_START_SECTION_\nPovijesni razvoj\n_START_PARAGRAPH_\nUskotrupni zrakoplovi kao \xc5\xa1to su Boeing 707 i Douglas DC-8 u kasnim 1950.-im su prijevozom putnika postigli veliki uspjeh te su aviotvrtke imale potrebu za jo\xc5\xa1 ve\xc4\x87im zrakoplovima s jo\xc5\xa1 vi\xc5\xa1e putni\xc4\x8dkih sjedala, ve\xc4\x87im doletom i ni\xc5\xbeim tro\xc5\xa1kovima odr\xc5\xbeavanja._NEWLINE_Daljnjim produ\xc5\xbeivanjem trupa zrakoplovi bi postali preduga\xc4\x8dki za opslu\xc5\xbeivanje na ve\xc4\x87ini tada\xc5\xa1njih zra\xc4\x8dnih luka te je ostala jedino mogu\xc4\x87nost pove\xc4\x87anja \xc5\xa1irine trupa kako bi se u jednom redu moglo ugraditi i do 10 sjedala._NEWLINE_Era \xc5\xa1irokotrupnih zrakoplova po\xc4\x8dela je 1970. kada je u redovni servis u\xc5\xa1ao \xc4\x8detveromotorni linijski putni\xc4\x8dki zrakoplov Boeing 747. Na glavnoj palubi 747 smje\xc5\xa1teno je deset sjedala u jednom redu izme\xc4\x91u kojih su se protezala dva prolaza a na gornjoj palubi u jednom su redu \xc5\xa1est sjedala s jednim prolazom u sredini. Slijedili su novi tromotorni \xc5\xa1irokotrupni zrakoplovi kao \xc5\xa1to McDonnell Douglas DC-10 i Lockheed L-1011 Tristar. 1974. godine predstavljen je i prvi Airbus A300, \xc5\xa1irokotrupni zrakoplov s dva motora._NEWLINE_Uspjeh ranih \xc5\xa1irokotrupnih zrakoplova u idu\xc4\x87a dva desetlje\xc4\x87a slijedili su Airbus A330-A340 serija i Boeing 767-777. "Jumbo" kategorija, kapaciteta Boeinga 747 dostignuta je tek 2007. godine kad je svoj komercijalni let imao Airbus A380.\n_START_SECTION_\nMotori\n_START_PARAGRAPH_\nKako su mlazni motori sve vi\xc5\xa1e pove\xc4\x87avali snagu i postajali sve pouzdaniji, ve\xc4\x87ina \xc5\xa1irokotrupnih aviona danas ima samo dva motora \xc5\xa1to im je pove\xc4\x87alo efikasnost i smanjilo tro\xc5\xa1kove odr\xc5\xbeavanja u usporedbi s tromotornim i \xc4\x8detveromotornim avionima. Pove\xc4\x87ana pouzdanost modernih motora omogu\xc4\x87ava ispunjenje ICAO pravila za dobivanje ETOPS certifikata prena kojima se dvomotornim avionima dozvoljavaju dugolinijski letovi bez zaustavljanja. Tromotorni dizajn iza\xc5\xa1ao je iz uporabe zbog vi\xc5\xa1ih tro\xc5\xa1kova goriva i odr\xc5\xbeavanja, a samo najve\xc4\x87i \xc5\xa1irokotrupni avioni danas imaju \xc4\x8detiri motora (Airbus A340-600, Airbus A380 i Boeing 747-8) ._NEWLINE_Dvomotorni Boeing 777 trenutno je najve\xc4\x87i idvomotorni \xc5\xa1irokotrupni avion s najve\xc4\x87im i najsna\xc5\xbenijim General Electric GE90 mlaznim motorima, koji u promjeru imaju 3,25 m (\xc5\xa1to je skoro \xc5\xa1iroko kao trup Boeinga 737 koji za usporedbu ima 3,76 m).\n_START_SECTION_\nSpecijalne namjene\n_START_PARAGRAPH_\n\xc5\xa0irokotrupni avioni se upotrebljavaju u podru\xc4\x8dju znanosti, istra\xc5\xbeivanjima i vojsci. Dva specijalno modificirana Boeing 747 bila su namijenjena za prijevoz Space Shuttlea. Neki slu\xc5\xbee kao lete\xc4\x87a zapovjedni\xc5\xa1tva vojnih postrojbi (Boeing-E4), dok se Boeing E-767 koristi za rano upozoravanje i kontrolu zra\xc4\x8dnog prostora. Na \xc5\xa1irokotrupnim avionima testirana su i nova vojna oru\xc5\xbeja kao \xc5\xa1to je lasersko oru\xc5\xbeje testirano na Boeingu YAL-1. Ostali zrakoplovi slu\xc5\xbee kao lete\xc4\x87e stanice za istra\xc5\xbeivanja, kao \xc5\xa1to je zajedni\xc4\x8dka njema\xc4\x8dko-ameri\xc4\x8dka Stratosferska zvjezdarnica za Infracrvenu Astronomiju (SOFIA). I \xc4\x8detveromotorni Airbus i Boeing se koriste za testiranje novih generacija zrakoplovnih motora tijekom leta. Nekoliko \xc5\xa1irokotrupnih zrakoplova je preina\xc4\x8deno u protupo\xc5\xbearne, kao \xc5\xa1to je Tanker-900 baziran na DC-10 i Evergreen Supertanker baziran na 747._NEWLINE_Za VIP prijevoz Nijemci koriste Airbus A310, dok Rusija za prijevoz najvi\xc5\xa1ih du\xc5\xbenosnika koristi Ilju\xc5\xa1in Il-96. Specijalno modificirani Boeing 747-200 (Boeing VC-25), kada s njim leti ameri\xc4\x8dki predsjednik dobiva oznaku Air Force One.\n_START_SECTION_\nPlanirani razvoj\n_START_PARAGRAPH_\nAirbus i Boeing natje\xc4\x8du se na tr\xc5\xbei\xc5\xa1tu s dva nova projekta koja su trenutno u razvoju. Oba proizvo\xc4\x91a\xc4\x8da su pod zna\xc4\x8dajnim pritiskom u privla\xc4\x8denju \xc5\xa1to vi\xc5\xa1e narud\xc5\xbebi za svoje avione._NEWLINE_Trenutno, Boeing 787 je prvi veliki komercijalni zrakoplov koji koristi monolitni trup izra\xc4\x91en od kompozitnih materijala._NEWLINE_Airbus A350 izvorno je zami\xc5\xa1ljen je kao manja nadogradnja A330/A340 serije, ali je Airbus ipak bio prisiljen u\xc4\x8diniti zna\xc4\x8dajne promjene u dizajnu radi zahtjeva naru\xc4\x8ditelja . Avion ima ne\xc5\xa1to \xc5\xa1iri trup od B-787, a u Airbusu tvrde da \xc4\x87e imati i bolje kona\xc4\x8dne specifikacije od svog konkurenta.'